FÅR ERSTATNING: Kari Kolstad kunne ifølge Norsk Pasientskadeerstatning fått kreftdiagnosen et år tidligere og sluppet både strålebehandling og permanent stomi. Foto: Helle Gannestad, VG

NPE: Kari fikk kreftdiagnosen ett år forsinket

(VG Nett) Norsk Pasientskadeerstatning mener Kari Kolstad kunne sluppet strålebehandling og stomi dersom hun hadde fått behandling tidligere.

Oppdatert 5. desember 2012

Artikkelen er over syv år gammel

Nå gir de henne erstatning.

- Jeg ble jo lettet da jeg fikk medhold av Norsk Pasientskadeerstatning, men det viktigste var å få bekreftet det jeg var sikker på selv - at jeg kunne sluppet alt hvis jeg hadde blitt tatt alvorlig med én gang i 2008, sier Kari Kolstad til VG.

Nå er hun kreftfri, men beskriver de siste tre årene som et «helvete» og forteller om en tung kamp for å bli trodd.

Det at Kolstad fikk diagnosen så sent, har ifølge Norsk Pasientskadeerstatning gjort at hun måtte gjennom strålebehandling og senere en stomi - altså at endetarmen blir fjernet og den nederste delen av tykktarmen legges ut i en åpning på magen.

Symptomer på kreft

Allerede i april 2008 gikk hun til legen med det som viste seg å være de første symptomene på tarmkreft; blod i avføring og forandret mønster.

Han sendte henne til en spesialist i Østfold for koloskopi. Den viste at hun hadde en reaktiv betennelse i slimhinnen, men ingen ondartet kreft.

- Da legen fikk resultatene fra spesialisten, fortalte han meg at det var godartet, sier Kolstad.

Hun fortsatte å ha sterke smerter og symptomer hele sommeren 2008.

HAR DU TIPS ELLER INNSPILL? KONTAKT VG NETT

I et brev skriver spesialisten at man ikke kan utelukke en ondartet svulst. I et senere brev skriver han at testene ikke viste dette.

Fikk time et halvt år senere

I august ba spesialisten legen om å henvise henne til sykehuset i Østfold.

Ifølge Norsk Pasientskadeerstatning (NPE) burde Kolstad fått time der bare to uker senere. Men hun ble først undersøkt der i mars, et halvt år etter. Sykehuset fant en tumor i endetarmen, og ga henne diagnose rectalcancer T4.

Det at Kolstad fikk diagnosen så sent, har ifølge NPE gjort at hun måtte gjennom strålebehandling og senere en stomi. Hun fikk brannskader av strålingen, og kreftoperasjonen måtte utsettes.

Først i september 2009, halvannet år etter at hun gikk til legen med symptomene, ble hun operert for kreft.

- Helvete

Hun vil stå frem slik at andre skal unngå å oppleve det samme.

- Jeg vet at jeg ikke er alene om dette. Det har vært tre år i helvete. Jeg har jobbet med denne saken så mye, og har ikke visst om jeg ville bli trodd.

I slutten av oktober fikk hun beskjed om at hun får erstatning fra NPE for de skadene den forsinkede diagnosen medførte.

«Vi anser på bakgrunn av dette at det totalt sett foreligger en forsinket diagnose av endetarmskreft på ca ett år (11 måneder)», skriver de i sin avgjørelse. De mener en tidligere diagnose kunne ført til en noe bedre prognose, men at prognosene hennes likevel er gode.

- Jeg skulle ønske det var sant, men når det er spredning til lymfekjertler og at det går så langt som det gjorde for meg, er mer usikkert, mener Kolstad.

NPE gir sykehuset kritikk fordi det tok for lang tid før Kolstad fikk time, og mener spesialisten burde ha henvist henne direkte til sykehuset.

- Når det er slik tror jeg mange kan bli alvorlig syke, og noen dør, og vi som overlever koster mye; utstyr, kontroller, behandling, operasjoner. Mye kunne ha blitt spart helsemessig og samfunnsøkonomisk, dette er sløsing med liv, helse og penger, mener Kolstad.

Sykehuset beklager

VG Nett har vært i kontakt med spesialisten, som ikke ønsker å kommentere saken.

På Sykehuset Østfold er de lei for at det tok så lang tid fra henvisningen kom til Kolstad fikk time.

- Vi beklager de konsekvensene disse forsinkelsene hadde for pasienten. Dette er ikke noe vi føler oss komfortable med, verken overfor pasienten eller overfor oss selv som helsepersonell, sier Anne Grethe Erlandsen, direktør for kommunikasjon og samhandling på sykehuset, til VG.

Nylig hadde sykehuset tilsyn på akkurat dette området, og fikk ingen merknader.

- Det er viktig for oss å unngå at andre opplever det samme i fremtiden, sier Erlandsen.

Norsk Pasientskadeerstatning mener ikke det ble gjort noen feil av Kolstads tidligere fastlege, og skriver at de mener han har gitt «god og riktig respons på symptomene». Hun har nå klaget ham inn til fylkeslegen, som har opprettet tilsynssak.

- Jeg har gått gjennom og saken og sett at jeg har forholdt meg til de kvalitetskravene som stilles til slik sykdom, sier legen til VG.

Flere roter

Helsetilsynet hadde nylig en gjennomgang av ventelistepraksisen på norske sykehus og fant de ut at flere roter med ventelistene for pasienter med tykk- og endetarmskreft.

De fant ut at noen av sykehusene har problemer med å føre ventetiden riktig når henvisninger går fra én avdeling til en annen innenfor et helseforetak eller et sykehus, eller når sykehuset videresender henvisningen til noen andre.

- Vi vet at i enkelte tilfeller så kan en forlenget ventetid føre til at du blir sykere, og i enkelte tilfeller kan det føre til at sykdommen ha kommet så langt at du ikke kan få operasjon, men i stedet må ha lindrende behandling, sier Jan Fredrik Andresen, direktør i Statens Helsetilsyn.

Publisert: 05.12.12 kl. 08:14 Oppdatert: 05.12.12 kl. 09:15

Mer om Helse Sykehus